Novogodišnja zabava za djecu bez roditeljskog staranja, Doboj, 18.12.2010.\nKraj decembra je vrijeme u kojem se pripremamo za doček Nove godine, od koje uvijek očekujemo da bude ljepša, bolja, da u njoj bude više zdravlja, sreće i ljubavi, nego u staroj i vrijeme kada jedni druge, a posebno djecu, osmjehom, pažnjom i novogodišnjim poklonima želimo obradovati i razveseliti. A djeca, nestrpljivo očekuju praznike i najiskrenije se raduju poklonima. Na žalost mnoga djeca ne žive u toplom roditeljskom domu, mnoga žive bez roditeljske brige i ljubavi, u lošim uslovima, u siromaštvu često prepuštena sama sebi.\nGodina koja odlazi proglašena je za Evropsku godinu borbe protiv siromaštva. Tim povodom organizovan je niz manifestacija koje su za cilj imale ukazati na pogubne posljedice siromaštva koje najteže pogađaju djecu kao najosjetljiviju kategoriju u svakom društvu. Centar za promociju evropskih vrijednosti „Europlus“ iz Doboja realizuje projekat obilježavanja Evropske godine borbe protiv siromaštva, koji finansira Evropska Unija, a jedan od saradnika na projektu je i Ombudsman za djecu Republike Srpske, kancelarija Doboj.\nU okviru aktivnosti na tom projektu organizovana je novogodišnja zabava za djecu bez roditeljskog staranja, koja su smještena u "Prijateljsku kuću", "Kuću Centra za socijalni rad" i u hraniteljske porodice sa područja opštine Doboj. U ovom programu učestvovalo je ukupno 35 djece uzrasta od 2-18 godina, a u prelijepoj novogodišnjoj atmosferi i druženju sa puno igre, smijeha i radosti, u programu uz animatore, jelku i Djeda Mraza, djeci su podijeljeni novogodišnji paketići. Ovoj zabavi za djecu, sa koje je jasno upućena poruka da djeca treba da budu na prvom mjestu u svakoj društvenoj zajednici, prisustvovali su pored djece i njihovih hranitelja, predstavnici Centra za socijalni rad Doboj i Opštine Doboj.


Dačić: Dvostruki standardi EU u slučaju izbegličke krize\nMinistar spoljnih poslova Srbije Ivica Dačič izjavio je u nedelju da vladaju "dvostruki standardi" jer je uslov za otvaranje nekih poglavlja u procesu ulaska Srbije u EU stvaranje akcionog plana za rešenje problema migranata i izbeglica, ali je ukazao da takav plan nema ni sama EU.\n"Srbija je uklještena izmedju grupe zemalja koje čine EU i Šengenskog prostora. Takozvana "zapadnobalkanska ruta" vodila je do sada preko Srbije. Ne može se kriza migranata prelomiti na Srbiji, Makedoniji ili nekoj drugoj zemlji Zapadnog Balkana. Koliko su dvostruki standardi, može se videti iz činjenice da je nama za otvaranje jednog poglavlja potrebno donošenje akcionog plana za rešavanje migrantske krize, što mi i radimio, a sama EU nema takav plan", rekao je Dačič na konferenciji za novinare u Ministarstvu spoljinih poslova Srbije.\nKomentarišući izjave nekih evropskih zvaničnika da izbeglice treba "saterati u Srbiju", Dačić je kazao da je jasno da u EU jača desnica i pozvao EU da donese "zajedničku platformu" za rešenje problema migranata i izbeglica.\nOn je kazao da EU "ćuti" o izjavama nekih evropskih zvaničnika o migrantima i izbeglicama koje samo "podstiču antimigratorno raspoloženje" i rekao da se Srbija tako stavlja "u neugodan položaj".\n"I Makedonija je juče u Luksembrugu saopštila da razmišlja o podizanju zida prema EU", rekao je Dačić.\nOn je podsetio da je preko Srbije do sada prešlo 120.000 migranata i izbeglica.\n"Medju njima je 108.000 najavilo da će tražiti azil, a samo 500 je to i učinilo, jer ne žele da ostanu u našoj zemlji", rekao je Dačić.


Dušan Kaličanin - Trudim se da ne izneverim magiju pozorišta | Vajb Magazin\nNaslovna Kultura Dušan Kaličanin – Trudim se da ne izneverim magiju pozorišta\nNušićevi komadi, iako inspirativni i svevremeni nameću odgovornost onima koji ih dramski dočaravaju na pozorišnoj sceni. Izazovna dramska tumačenja pokreću kritike a glumac koji svojim scenskim izražavanjem dobija sve više simpatija jeste Dušan Kaličanin. Posle dve godine zahtevnih priprema i pet meseci proba, u pozorištu na Terazijama počeo je da se izvodi mjuzikl „Mister Dolar“.\nKakve ste kritike očekivali, a kakve dobili posle februarskog izvođenja?\nNaučio sam da ne očekujem mnogo, već se trudim da uvek dam više, pomerim sebe napred i ne izneverim magiju pozorišta koja me još uvek drži. Trudio sam se da ova uloga ne bude degutantana već decentna, opet sam očekivao krajnosti u utisku. Iznenađen sam što sam dobio samo pozitivne komentare, priznajem.\nKako komentarišete sve veću popularnost mjuzikla, prema mnogima najzahtevije scenske forme?\nMjuzikl po svojoj složenosti zadovoljava razne apetite i u tome je možda njegova tajna. Pažnju publike možete usmeriti na igru, možete slušati orkestar, prepustiti se glumi i priči ili jednostavno uživati u svemu. Žanrovski je fleksibilan što je slično modernom čoveku koji voli aktuelne i brze teme.\nIzjavili ste da koketirate sa estradom i da su se trendovi promenili pa u skladu sa tim čovek mora držati moderan tempo i prilagođavati se. Kako na to reaguju kolege iz pozorišta?\nSedeti sa strane i komentarisati nije dovoljno. Bilo je pozitivnih komentara od starijih, ostavrenih kolega i opet negativnih od mlađih i onih što mirišu na sujetu. Slušao sam sebe i sačuvao se, a mnogi misle da su me spoznali. Pozorišni kritičari se ne bave tom formom i oni argumentovano sude o onome što vide na sceni, što je pohvalno i retko. Sve više se komentariše i sudi na osnovu ličnog, bez potkovanih argumenata i uloge dele na osnovu pokazanog u kafani ili na ulici a ne na sceni.\nDa li postoji neki glumac, reditelj, koreograf sa kojim posebno želelite da sarađujete?\nVoleo bih da sarađujem sa svima koji bi želeli da rade sa mnom i sa kojima bih imao proces iz kojeg bih izlazio bolji, iskusniji sa naučenim novim stvarima, zreliji.\nKritičari su često surovi. Koliko truda, strpljenja, talenta i napora morate da uložite kao profesionalni glumac?\nKritičari i treba da budu surovi! Kritika najbolje ukaže na ono što treba da korigujemo. Ne mislim da treba raditi, stvarati i promišljati za kritiku, kao što ne mislim da treba igrati za publiku. Igram iz istine i mislim da je to ključ, publika i kritika ako to osete, neće biti surovi i pokrenućete ih da promisle a onda je posao dobro urađen.\nKoji moto Vas definiše?\nNe može se sve definisati u životu, već treba živeti i izbegavati globalne i naučene stavove. Treba voleti. Da! Ljubav pomera planine!\nPrethodni tekstMoćni Atlantik, Pikaso, Muzej Gugenhajm i peščana umetnost\nSledeći tekstPoslednji Mohikanci sa ostrva


Bezbjednost zadovoljavajuća - bez težih krivičnih djela -\nNa području Policijske uprave Foča, stanje bezbjednosti u prva tri mjeseca je zadovoljavajuće, a ukupan broj krivičnih djela, u odnosu na isti prošlogodišnji period, je smanjen za 3,5 odsto, rečeno je danas na redovnoj konferenciji za medije.\nZamjenik načelnika Policijske uprave Foča Radenko Vasiljević naveo je da je u prvom tromesječju ove, u odnosu na prošlu godinu, došlo do blagog povećanja prekršaja javnog reda i mira, sa 33 na 37, dok je broj saobraćajnih nezgoda smanjen sa 45 na 38.\n„Najvažnije je da nije bilo nesreća sa poginulim licima, dok su se dogodile tri saobraćajne nesreće sa teško povrijeđenim licima“, rekao je Vasiljević.\nNačelnik Odjeljenja kriminalističke policije Duško Tomović rekao je da je od januara do marta evidentirano 55 krivičnih djela, od čega je najviše krađa, dok nije bilo ubistava niti razbojništava.\n„Evidentirano 20 krivičnih djela od strane nepoznatih izvršilaca, od čega je policija rasvijetlila 14, odnosno 64 odsto“, napomenuo je Tomović.\nZa urušavanje platoa ispred robne kuće, koje se dogodilo krajem prošle sedmice, Tomović je rekao da je policija postupila po naređenju okružnog tužioca u čijoj je nadležnosti dalje postupanje.\n„Prilikom izvođenja građevinskih radova od strane radnika preduzeća „Pavgord“ iz Foče urušio se plato ispred robne kuće usljed čega je došlo do oštećenja poslovnih i privatnih prostora, koji se nalaze u sklopu robne kuće. Obaviješten je tužilac Okružnog tužilaštva Trebinje, koji je naložio da izvršimo uviđaj, koji smo uradili, nakon čega smo obavijestili opštinu radi preduzimanja mjera i radnji iz njihove nadležnosti“, rekao je Tomović.\nOn je dodao da će policija u vezi sa ovim događajem postupati po naredbama Okružnog tužilaštva.\nNa konferenciji za medije je navedeno i da je od početka godine na području ove uprave evidentirano 128 nelegalnih migranata, među kojima je bilo i deset žena, te petoro djece.\nFočanska policija od danas je u novim uniformama, koje se od starih najviše razlikuju po neobičnim šapkama.\nIz policije i upozorenje vozačima da voze prema propisima, te da je na putevima na području Policijske uprave Foča od 22. aprila radar „ramer 10“ i to na području Višegrada, Novog Goražda, Rudog i Foče.


Nevjerovatan scenario: Korona pokosila Čehe i Amerikance, Makedonci i Švajcarci idu na Svjetsko prvenstvo | Aktuelno\nNevjerovatan scenario: Korona pokosila Čehe i Amerikance, Makedonci i Švajcarci idu na Svjetsko prvenstvo\nČesi i Amerikanci su morali da otkažu učešće zbog ogromnog broja inficiranih korona virusom. Makedonci, dakle, idu u grupu sa Švedskom, Egiptom i Čileom, dok će Švajcarci igrati u grupi sa Francuskom, Norveškom i Austrijom\nSjeverna Makedonija, Foto: EPA\nMeđunarodna rukometna federacija (IHF) potvrdila je da će reprezentacije Makedonije i Švajcarske učestvovati na Svjetskom prvenstvu u Egiptu kao zamjene za selekcije Češke i Sjedinjene Američke Države.\nČesi i Amerikanci su morali da otkažu učešće zbog ogromnog broja inficiranih korona virusom.\n– Razočaranje je ogromno, do juče smo vjerovali da možemo da otputujemo na prvenstvo. Situacija je veoma neprijatna i moramo to tako da prihvatimo. Mogli smo da odigramo još šest utakmica. Boli nas mnogo, rekao je selektor Češke Jan Filip.\nMakedonci, dakle, idu u grupu sa Švedskom, Egiptom i Čileom, dok će Švajcarci igrati u grupi sa Francuskom, Norveškom i Austrijom.\nNa SP 2021 učestvuju 32 reprezentacije smještene u osam grupa.\nCRNA GORA Aktuelno - 26.01.2021-12:58\nU beranskoj bolnici pet COVID pacijenata ima tešku kliničku sliku\nCRNA GORA Aktuelno - 26.01.2021-09:18\nU Opštoj bolnici Berane liječi se 28 COVID pozitivnih pacijenata. ''Pet pacijenata ima tešku kliničku sliku i svi se nalaze na neinvanzivnoj ventilaciji'', navode iz...